OP keer terug na ou olifant-embleemDie OPRU se olifant-embleem (links) en die een wat die “Mighty Elephants” vertoon het. In teenstelling met die Blou Bulle wat vanjaar hul beroemde madeliefie op die ashoop gegooi het, is die Oostelike Provinsie-rugbyunie (OPRU) glo besig met stappe om die bond se oorspronklike olifant-embleem in ere te herstel. Daar is glo nog ʼn debat na watter kant die slurp moet wys, maar berigte wil dit hê dat die olifant gewis binnekort in ere herstel sal word. Die OPRU is in 1888 gesig – sodat hy vanjaar 130 jaar oud is – en die swart olifant op die oorspronklike embleem het met sy slurp na links gepryk. Met die koms van die beroepsbedeling het die span as die “Mighty Elephants” bekend gestaan, en ’n rooi olifant het na regs getrompetter. In 2010 is die span na die OP Kings herdoop, na aanleding van die Southern Kings-franchise waarin die bond ʼn aandeelhouer was. Die bond is intussen gelikwideer midde-in beskuldigings van ernstige finansiële wanpraktyke. Dit word tans deur die SA Rugbyunie (Saru) geadministreer. Die veranderde embleem raak, na verneem word, nie die Kings-franchise wat aan die internasionale Pro14-reeks deelneem nie.